PUHJA LASTEAIA HOOLEKOGU KOOSOLEKU PROTOKOLL NR. 2

2024/2025 õ/a

02. detsember 2024

Algus: 17.30

Lõpp: 19.10

Koosolekut juhatas: Kersti Palm (hoolekogu esimees, Õnnelill esindaja)

Koosolekut protokollis: Kairi Nael (õppejuht/ eripedagoog)

Koosolekul osalesid*: Leelo Suidt (direktor) Aila Selleke (õpetajate esindaja), Kristina Ermel (Kuldvõti esindaja), Andrus Mäll (Meelespea esindaja), Siim Tammeväli (hoolekogu aseesimees, Rukkisinine esindaja), Merily Laas (Kuldnupp),*

Koosolekult puudus: *Karolin Palk (Piibeleht), Päivi Märjamaa (Elva Vallavalitsuse esindaja)*

**Päevakord:**

1. Ülevaade lasteaia 2024. aasta eelarve täitumisest.
2. Ventilatsioon ja küttesüsteem.
3. Kokkuvõte tagasisideküsitlusetes esitatud lapsevanemate poolsete ettepanekutest. Arutelu, kuidas saaks hoolekogu toetada ettepanekute elluviimist.
4. Toidujagamisekapp
5. Hoolekogu töökava tutvustus ja kinnitamine
6. Google Drive`is „Tegevuste tabeli“ ajakohastamine
7. Jooksvad küsimused ja soovijatele ekskursioon kasutusel mitteolevates ruumides.
8. **Kersti Palm juhatas koosoleku sisse ja andis sõna Leelo Suidt’ile, kes tutvustas lasteaia 2024-2025 üldist eelarvet.**

Leelo Suidt selgitas, et eelarve jaguneb tööjõukuludeks, majanduskuludeks, projektikuludeks ja tuludeks.

**Siim Tammeväli** küsis, millest tulud koosnevad? Leelo Suidt vastas, et tulud tulevad valla toetusest, koha- ja toidutasudest.

**Leelo Suidt** teavitas, et alates 1. jaanuarist tõuseb kohatasu, mis moodustab 7% alampalgast.

**Siim Tammeväli** küsis, kes on lepingulised töötajad? Leelo Suidt vastas, et need on käsunduslepinguga tööle võetud inimesed (õpetajaabide asendamiseks võetud inimesed), keda kasutatakse erandjuhtudel, näiteks jõuluvanana või koolitajana, kui oma tööjõudu ei ole piisavalt.

**Kristina Ermel** küsis, kas lasteaia töötajate palgad jäävad samaks ega tõuse? Leelo Suidt kinnitas, et palgad jäävad samaks.

**Kristina Ermel** tõstatas küsimuse, miks Elva Teenuste tasu tõuseb 9000 euro võrra ja kas lasteaia direktor on saanud tutvuda lepinguga, mis selgitaks, mida 85 000 eurot sisaldab. Leelo Suidt vastas, et ei ole koostöö lepingut näinud.

**Andrus Mäll** palus protokolli kirja panna, et hoolekogule jääb arusaamatuks, millest koosneb lasteaia halduskulu (Elva Teenused). Direktoril paluti halduskulude eelarve tutvustamis võimalust uurida.

**OTSUS:** Leelo Suidt võtab Elva Teenustega ühendust, et saada lepingu sisukirjeldus summade kaupa ja esitab need hoolekogule. Direktor märkis ka, et Elva Teenuste investeeringute tabeli 2025. aastaks on Kaire Müür saatnud ja on selle hoolekogule edastanud.

1. **Ventilatsiooni ja küttesüsteemi probleemid**

Arutati ventilatsiooniprobleeme. Leelo Suidt rääkis, et on tõstatanud kahel eelmisel vallavolikogu istungil mitmel korral selle teema ja hetkel tellitakse Elva Teenuste poolt ventilatsiooni süsteemi mõõtmine ning kaardistamine.

**Siim Tammeväli** tõi välja, et vallavolikogu 4. novembri istungil häiris teda Leelo Suidt’i lause, et „lasteaia ventilatsiooniprobleem on oluliselt parem“. Ta palus selgitust, millele direktor sellise väide tugines. Leelo Suidt vastas, et sellise info sai ta Elva Teenuste spetsialistilt.

**Andrus Mäll** täpsustas, et vastavalt Krista Loogi infole on tellitud ventilatsiooni mõõdistus, et hinnata seadmete õhuhulkade väljastusvõimet. Ta uuris ettevõttelt lisainfot ja selgus, et tegemist pole CO2 mõõdistusega, vaid üksnes seadmete kontrollimisega.

**K. Palm** sai 02.12 K. Loog käest telefoni teel vastuse, et seadmete mõõdistused on teostatud Mõõdistusmehed OÜ poolt ja täna õhtuks (02.12) lubati saata seadmete mõõdistuse andmed ja edasise tegevuse plaani. L. Suidt vastas, et tema pole näinud, et keegi oleks mõõdistamas käinud.

*Krista Loogi vastus hoolekogu esimehe pöördumisele (04.12.2024):*

*„Meie partner, Mõõdistusmehed OÜ,  on esmased seadmete õhuhulkade mõõdistused viinud läbi.*

*Tegevus jätkub lasteaia kaardistamisega ventilatsioonisüsteemide mõõdistamise planeerimise tarbeks. Peale kaardistamisest alustatakse mõõdistuspassi koostamise jaoks mõõtmisi ning lõplikud dokumendid valmivad jaanuaris, kuna pühadeaegne periood tuleb vahele.*

*Kui ventilatsioonisüsteem on tasakaalustatud ning mõõdistatud, saame alustada siseruumide õhu kvaliteedi mõõtmist, mille viib läbi vastavate lubadega labor.*

*Hoiame teid edasiste tegevusega kursis.“*

**S. Tammeväli** märkis, et praegune olukord jätab mulje nagu püüaks lasteaia direktor valla ees näidata, et ventilatsiooni probleemid on lahendatud ja olukord on parem, kui see tegelikult on. L. Suidt vastas, et tema tuginemine sellisele väitele põhines spetsialisti antud vastusel.

**Kersti Palm** lisas, et ventilatsiooni probleemidega on tegeletud juba 2–3 aastat, kuid tõdes, et probleemid pole lahendatud. Direktorilt oodatakse, et ta jagab täpset ja korrektset infot vallavolikogu koosolekutel, kuna ta on lasteaia hääl ja vallavalitsus usaldab tema sõnu. Tegelikkuses on ventilatsioonisüsteemi efektiivsus jätkuvalt halb.

Lisaks rõhutas **Kersti Palm**, et ka küttesüsteem on probleemne, kuna rühmaruumides on temperatuurid ebaühtlased, mis teeb olukorra veelgi keerulisemaks.

**OTSUS:** Alustada rühmaruumides õhutemperatuuri mõõtmist. Õpetajad dokumenteerivad tulemused ja lisavad vajadusel kommentaare.

**OTSUS:** Paluda Elva Teenuste käest ventilatsioonimõõdistuse tulemusi ning hoida hoolekogu kursis lasteaias toimuvate mõõtmistegevustega.

### Kokkuvõte oktoober 2023 korraldatud rahuloluküsitlustes olevatest ettepanekutest.

**3.1 Tugispetsialistide teenuste vajadus:** Leelo Suidt selgitas, kuidas tugispetsialistide töö on korraldatud. Logopeed töötab täiskohaga ja tema vastuvõtul käib 33 last. Eripedagoogi koormus on 0,5, tema töötab 22 lapsega. Spetsialistide koormus on seotud lasteaia üldarvuga.

**Täiendav selgitus:** Eripedagoog K. Nael andis lisainfot, et logopeed tegeleb peamiselt kolme viimase rühmaga, eripedagoog töötab viie rühmaga.

**Andekad lapsed:** K. Ermel küsis, kuidas on korraldatud õppetöö andekatele lastele? L. Suidt vastas, et õpetajad jälgivad lapsi ja annavad vajadusel lisatöid. K. Nael lisas, et hetkel on lasteaias üks andekas laps.

**3.2 Rühmade kolimine:** S. Tammeväli tõstatas küsimuse rühmade kolimise kohta ja märkis, et talle ei meeldi mitte kolimise mõte, kuna nooremate laste rühmad on nii kujundatud vastavalt nende vanusele ja asuvad esimeste ruumides ning peaksid vanusega liikuma maja lõpupoole.

**OTSUS:** Oodata kevadeni ja vaadata, mida õpetajad otsustavad. Seejärel teha ettepanek, et sõimerühm jääks üheks aastaks maja algusesse ja seejärel koliks järgmisse neljast rühmast ning jäädes sinna lasteaia lõpuni. Vajadusel aitavad lapsevanemad rühmadel kolida.

**3.3 Vaiksed ja tagasihoidlikud lapsed:** Küsitluses märgiti, et vaiksed ja tagasihoidlikud lapsed ei saa tagasisidet, küsiti kuidas on korraldatud kõigi laste tagasisidestamine? L. Suidt vastas, et õpetajad annavad tagasisidet kõigile lastele.

**3.4 Õueala atraktsioonid:** Tehti ettepanek laiendada atraktsioonide valikut kortermajade poolsel õuealal. L. Suidt vastas, et juba on tehtud arendusi ning rühmad kasutavad aktiivselt ka peamise õueala atraktsioone, mistõttu probleemi ei ole.

1. **Toidujagamisekapp**

Võeti hoolekoguliikmete poolt positiivselt vastu. Arutati kuhu külmkapp tuleks ja mis nõuded peavad olema täidetud.

1. **Hoolekogu töökava.**

Hoolekogu esimees K. Palm tutvustas hoolekogu töökava. Eesmärkideks on seatud:

* CO2 mõõdistuse läbiviimine rühmades;
* Rühmaruumide temperatuurikõikumiste jälgimine ja dokumenteerimine;
* Katuse ja ventilatsioonisüsteemi rekonstrueerimine projekti aktuaalsena hoidmine vallavalitsusega koostöös ning nimetatud projektiga edasi liikumine.
1. **Jooksvad küsimused**

**6.1 S. Tammeväli** küsis, kuidas peale viiruseid rühmaruume hooldatakse? L. Suidt vastas, et rühma ruumide desinfitseerimine käib jooksvalt ning peale suuremat viirusepuhangut tehakse põhjalikum desinfitseerimine.

**6.2** Google Drive’is „Tegevuste tabeli“ ajakohastamine otsustati ajanappuse tõttu lükata edasi jaanuarikuusse. Järgmisel hoolekogu koosolekul vaadatakse läbi ka Puhja lasteaia 2025. aasta eelarve.

|  |  |
| --- | --- |
| Koosolekut juhatas | Koosolekut protokollis |
| Kersti Palm, hoolekogu esimees | Kairi Nael, õppejuht/eripedagoog |
| *Allkirjastatud digitaalselt* | *Allkirjastatud digitaalselt* |